钦定古今图书集成/明伦汇编/官常典/第098卷 > 谷王橞
## 钦定古今图书集成/明伦汇编/官常典/第098卷 > 谷王橞

按《明外史》本传：“谷王橞，太祖第十九子。母郭惠妃，洪
武二十四年封。二十八年三月就藩宣府。宣府，上谷
地，故曰谷王。燕兵起，橞走还京，守金川门。燕师既渡
江，橞登城望见成祖麾盖，开门迎成祖。成祖德之，即
位，赐橞乐七奏，卫士三百赉，金银枪、大剑、黄金币马，
徙藩长沙，增岁禄二千石。官其护卫张兴、都督佥事”，
仪卫正张成都指挥使。橞居长沙，横甚。忠诚伯茹瑺
归里，不谒橞，橞白之帝，下诏狱。死。益骄肆，招匿亡命，
习兵法战阵，造战舰弓弩器械。大创佛寺，度僧千人，
为咒诅。日与都指挥成、宦者吴智、刘信谋，呼成师尚
父，智信国老令公。伪引谶书：“我高皇十八子与谶合，
传播惑众。”橞行次第十九，以赵王杞未就国而卒，故
云。元夕献灯，谋选壮士教之音乐，同入禁中，伺隙为
变，夺民田，侵公税，杀无罪人。长史虞廷纲数谏，诬廷
纲诽谤，磔杀之。张兴惧祸及，因奏事北京，白其状，帝
不信。兴过南京，启太子曰：“臣冒死闻上，上顾不信臣
言，臣万死愿殿下垂忆臣言，他日得无连坐，灭臣家
橞？”致书蜀王，为隐语曰：“德苍时，不可言桓文之事，桓
文时，不可言德苍之施。”欲结蜀王为援，蜀王贻书切
责，不听。已而蜀王子崇宁王悦燇得罪，逃橞所。橞因
诡众：“往年我开金川门出建文君，今在邸中，我将为
申大义，事发有日矣。”会蜀王上变告帝叹曰：“朕待橞
厚，张兴常为朕言，不忍信，今果然。”立命中官持敕谕
橞归悦燇于蜀，且召橞入朝。橞至，帝示以蜀王章，伏
地请死罪。诸大臣廷劾橞曰：“周戮管、蔡，汉辟濞、长，皆
大义灭亲。陛下纵念橞柰天下何？”帝曰：“橞，朕弟。朕且
令诸兄弟议。”永乐十五年正月，楚王桢、周王橚、蜀王
椿等各上议：“橞违祖训，谋不轨，踪迹甚著。大逆不道，
诛无赦。”帝曰：“诸王群臣奉大义，国法固尔。”吾宁生橞
削橞及二子爵，诛诸通谋者。兴以先发，不坐。